《题问月轩》
明代·李昱

华轩结构与云连，正在书台紫翠边。金叵罗中邀皓月，玉栏干外问青天。

广寒宫殿名虚得，大地山河影浪传。药捣玄霜分若个，树誇丹桂种何年。

蟾光此夜因谁缺，兔魄今宵却又圆。惆怅姮娥亦无语，倒骑白凤舞翩跹。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。